REGULAMENTUL DELEGAT (UE) 2022/2182 AL COMISIEI

din 30 august 2022

de modificare a Regulamentului delegat (UE) 2017/1798 în ceea ce privește cerințele privind lipidele și magneziul pentru înlocuitorii unei diete totale pentru controlul greutății

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 (1) ale Comisiei, în special articolul 11 alineatul (2),

întrucât:

(1) Regulamentul delegat (UE) 2017/1798 (2) al Comisiei stabilește, printre altele, cerințe specifice privind compoziția înlocuitorilor unei diete totale pentru controlul greutății, care se bazează pe cele mai recente avize științifice (3) ale Autorității Europene pentru Siguranța Alimentară (denumită în continuare „autoritatea”) în această privință.

(2) Regulamentul delegat (UE) 2017/1798 prevede că înlocuitorii unei diete totale pentru controlul greutății trebuie să conțină cel puțin 11 g de acid linoleic și 1,4 g de acid alfa-linolenic pentru rația zilnică totală și că nu trebuie să conțină mai mult de 250 mg de magneziu pentru rația zilnică totală, astfel cum se prevede la punctele 4.1, 4.2 și 6 din anexa I la regulamentul respectiv.

(3) La 7 noiembrie 2019, Comisia a primit o cerere, însoțită de o listă de noi dovezi științifice, din partea Total Diet & Meal Replacements Europe pentru revizuirea cerințelor privind compoziția în ceea ce privește acidul linoleic, acidul alfa-linolenic și magneziul în Regulamentul delegat (UE) 2017/1798. La 10 martie 2020, Comisia a solicitat autorității să evalueze dovezile științifice prezentate împreună cu orice alte noi dovezi științifice relevante disponibile și, dacă este necesar, să actualizeze concluziile ultimului său aviz științific (4) în ceea ce privește nivelurile minime de acid linoleic și acid alfa-linolenic, precum și nivelul maxim de magneziu din înlocuitorii unei diete totale pentru controlul greutății.

(4) În declarația sa din 15 aprilie 2021 privind dovezile științifice suplimentare referitoare la compoziția esențială a înlocuitorilor unei diete totale pentru controlul greutății (5), autoritatea a concluzionat că nu este necesar să se adauge acid linoleic la înlocuitorii unei diete totale pentru controlul greutății, deoarece cantitatea eliberată din țesutul adipos în timpul pierderii în greutate atunci când se consumă înlocuitorii unei diete totale pentru controlul greutății este suficientă pentru a acoperi aportul adecvat de acid linoleic. Autoritatea a concluzionat, de asemenea, că, deși aproximativ 40 % din consumul adecvat de acid alfa-linolenic ar putea fi furnizat prin eliberarea de acid alfa-linolenic din țesutul adipos în timpul pierderii în greutate a persoanelor supraponderale sau obeze care consumă înlocuitori ai unei diete totale pentru controlul greutății, trebuie furnizată o cantitate minimă de 0,8 g/zi prin înlocuitorii unei diete totale pentru controlul greutății pentru a satisface aportul adecvat de acid alfa-linolenic. Autoritatea a concluzionat, de asemenea, că o creștere a conținutului maxim total de magneziu din înlocuitorii unei diete totale pentru controlul greutății la 350 mg/zi nu constituie un motiv de îngrijorare. Chiar dacă magneziul poate induce diaree, probabilitatea ca diareea indusă de magneziu să apară ca urmare a unui astfel de aport și să fie atât de severă încât să constituie motiv de îngrijorare pentru persoanele supraponderale sau obeze care consumă înlocuitori ai unei diete totale pentru controlul greutății este scăzută, având în vedere că acești indivizi suferă mai des de constipație decât de diaree.

(5) Pe baza concluziilor autorității și pentru a ține seama de progresele științifice, este oportun să se elimine cerința privind acidul linoleic din Regulamentul delegat (UE) 2017/1798, să se reducă conținutul minim de acid alfa-linolenic necesar în temeiul regulamentului delegat respectiv și să se mărească conținutul maxim de magneziu permis pentru produsele respective.

(6) Prin urmare, anexa I la Regulamentul delegat (UE) 2017/1798 trebuie să fie modificată în consecință,

ADOPTĂ PREZENTUL REGULAMENT:

Articolul 1 Anexa I la Regulamentul delegat (UE) 2017/1798 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 30 august 2022. Pentru Comisie Președinta Ursula VON DER LEYEN

(1) JO L 181, 29.6.2013, p. 35.

(2) Regulamentul delegat (UE) 2017/1798 al Comisiei din 2 iunie 2017 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informațiile aplicabile înlocuitorilor unei diete totale pentru controlul greutății (JO L 259, 7.10.2017, p. 2).

(3) EFSA NDA Panel (Grupul EFSA pentru produse dietetice, nutriție și alergii), 2015. Scientific Opinion on the esențial composition of total diet replacement for weight control (Aviz științific privind compoziția esențială a înlocuitorilor unei diete totale pentru controlul greutății, EFSA Journal 2015; 13(1):3957 și EFSA, Grupul NDA al EFSA (Grupul EFSA pentru produse dietetice, nutriție și alergii) 2016. Scientific Opinion on the Dietary Reference Values for choline, (Aviz științific privind valorile dietetice de referință pentru colină), EFSA Journal 2016;14(8):4484.

(4) EFSA Journal 2016;14(8):4484.

(5) EFSA NDA Panel (Grupul științific al EFSA pentru nutriție, alimente noi și alergeni alimentari), 2021. Declarație privind dovezile științifice suplimentare referitoare la compoziția esențială a înlocuitorilor unei diete totale pentru controlul greutății. EFSA Journal 2021;19(4):6494.